Volkswagen T-Cross

Το Volkswagen T-Cross είναι ένα κόμπακτ crossover SUV αυτοκίνητο της κατηγορίας B, που παράγεται από τη γερμανική αυτοκινητοβιομηχανία Volkswagen. Βασίζεται στην πλατφόρμα MQB και κυκλοφόρησε επίσημα τον Απρίλιο του 2019. Το Volkswagen T-Cross, ιεραρχικά, βρίσκεται κάτω από το T-Roc, καθιστώντας το έτσι το μικρότερο SUV αυτοκίνητο της Volkswagen.

Τύπος C1 (2018 - σήμερα)

Πρώτη Έκδοση (2018 - σήμερα) 

Το όχημα παραγωγής παρουσιάστηκε επίσημα στις 25 Οκτωβρίου 2018, στο Άμστερνταμ, τη Σαγκάη και το Σάο Πάολο. Από τις 19 Απριλίου 2019, ξεκίνησαν οι πρώτες παραδόσεις. Τα αρχικά μοντέλα περιλαμβάνουν τα 1.0 TSI (95 PS, 115 PS), 1.5 TSI (150 PS), 1.6 TDI (95 PS). O κινητήρας 1.5 λίτρων TSI (150 PS) προστέθηκε αρχικά για την αγορά της Γερμανίας τον Νοέμβριο του 2019, και μέσα στο έτος 2020 κυκλοφόρησε διεθνώς.

Τα μοντέλα της πρώτης έκδοσης βασίστηκαν στην έκδοση του T-Cross Style 1.0 TSI (115 PS) με 150 αντίτυπα με χειροκίνητο κιβώτιο, και 50 αντίτυπα με αυτόματο κιβώτιο διπλού συμπλέκτη (DSG).

Εξοπλισμός και ασφάλεια 

Οι εξοπλισμοί που εισαγάγει η ελληνική αντιπροσωπεία της Volkswagen, Kosmocar, είναι σε σύγκριση με άλλες αγορές, υπερπλήρεις. Για την ακρίβεια, το T-Cross διατίθεται στις εκδόσεις «Life» και «Style». Από τη βασική έκδοση «Life», το T-Cross είναι εξοπλισμένο με τα συστήματα της οικογένειας IQ.DRIVE, τα οποία υποστηρίζουν τον οδηγό σε καθημερινές καταστάσεις, για παράδειγμα κατά την ακούσια αλλαγή λωρίδας κυκλοφορίας (Lane Assist) ή σε καταστάσεις διατήρησης απόστασης ασφαλείας από προπορευόμενο όχημα («ACC») (διαθέσιμο μόνο στην έκδοση «Style») και βοηθούν σε συνθήκες περιορισμένης ορατότητας («Blind Spot Monitor» με «Rear Traffic Alert»). Επιπλέον συστήματα που περιλαμβάνονται στον βασικό εξοπλισμό του αυτοκινήτου, είναι:

 Το σύστημα επιτήρησης περιβάλλοντος χώρου («Front Assist»)
 Το σύστημα φρεναρίσματος έκτακτης ανάγκης «City Emergency Brake» με αναγνώριση πεζών και ποδηλάτων
 Το σύστημα αποφυγής πολλαπλών συγκρούσεων «Multi-Collision Brake»
 Το σύστημα ανίχνευσης κόπωσης του οδηγού «Fatigue Detection»
 Το σύστημα προληπτικής προστασίας επιβατών «Pre-Crash», που ανιχνεύει καταστάσεις με αυξημένη πιθανότητα ατυχήματος και λαμβάνει αυτόματα προφυλάξεις
 Το σύστημα κλήσης έκτακτης ανάγκης «e-Call», που σε τυχόν ατύχημα μπορεί να ενεργοποιηθεί χειροκίνητα με το πάτημα ενός κουμπιού ή πλήρως αυτόματα (αν ο οδηγός ή άλλος επιβάτης δεν μπορεί).

Στις δοκιμές πρόσκρουσης του ανεξάρτητου οργανισμού Euro NCAP, το T-Cross απέσπασε την μέγιστη δυνατή διάκριση των 5 αστέρων, με τα εξής σκορ:

 97% για την προστασία ενηλίκων,
 86% για την προστασία ανηλίκων, 
 80% για τα συστήματα ασφαλείας που διαθέτει στάνταρ και
 81% για την προστασία πεζών.

Παραγωγή 

Το μοντέλο παράγεται μαζί με το Volkswagen Polo στο εργοστάσιο της Volkswagen Navarra S. A. στην Παμπλόνα της Ισπανίας.

Αναφορές

Εξωτερικοί σύνδεσμοι 

 Η επίσημη Ελληνική ιστοσελίδα του Volkswagen T-Cross 

t-Cross
Αυτοκίνητα SUV
Γερμανικά αυτοκίνητα